**KUTSESTANDARD**

**Etendusasutuse helindaja, tase 4**

**Kutsestandard on dokument**, milles kirjeldatakse tööd ning töö edukaks tegemiseks vajalike oskuste, teadmiste ja hoiakute kogumit ehk kompetentsusnõudeid. Kutsestandardeid kasutatakse õppekavade koostamiseks ja kutse andmiseks.

|  |  |
| --- | --- |
| **Kutsenimetus** | **Eesti kvalifikatsiooniraamistiku (EKR) tase** |
| Etendusasutuse helindaja, tase 4 | 4 |

**A-osa**

**TÖÖ KIRJELDUS**

|  |
| --- |
| **A.1 Töö kirjeldus** |
| Etendusasutuse helindaja on teatri vm etendusasutuse tehniline töötaja, kes tagab kvaliteetse heli lavastustel ja muudel teatriga seotud üritustel. Etendusasutuse helindaja ülesanne on helimaterjali tundmine ja sobiva tehnilise lahenduse leidmine heli kvaliteetseks esitamiseks ja salvestamiseks. Helindaja tagab ürituste (kontsert, teater, film, konverents, esitlus jms) ning audiovisuaalsete materjalide kvaliteetse helindamise ja järeltöötlemise. Ta orienteerub helipildi iseärasustes ja väljendusvahendites, leiab sobiva tehnoloogilise lahenduse, kasutades vastavaid seadmeid ja arvestades akustilisi tingimusi.  Etendusasutuse helindaja, tase 4 valdab etendusteeninduses kasutatavat tarkvara, loob helitehnilise plaani, salvestab, järeltöötleb ja monteerib iseseisvalt.  Lisaks etendusasutuse helindaja, tase 4 on kutsealal järgmised kutsed:  etendusasutuse helindaja, tase 3, kes on helitehniliste baasteadmistega, loeb režiid ja helitehnilist plaani, on etenduse helioperaator ja teenindav helitehniline töötaja; töötab juhendamisel;  etendusasutuse helimeister, tase 5, kes on meeskonna juht, juhendab teisi helindajaid, koostab helitehniliste lahenduste plaane, loob uusi helitehnilisi plaane vastavalt teatri vajadustele, viib läbi suuremahulisi keerukaid salvestusi. Etendusasutuse helindaja töötab nii siseruumides (nt stuudio, teatrisaal, kontserdisaal) kui vabas õhus. Tema töö on vahelduva iseloomuga ja muutuva graafikuga, esineb töötamist õhtustel aegadel ja nädalavahetustel. Etendusasutuse helindaja kasutab oma töös salvestus- ja helindusseadmeid ning sobivat tarkvara. |
| **A.2 Tööosad** |
| A.2.1 Helindamine  A.2.2 Salvestus ja salvestise järeltöötlus |
| **A.3 Kutsealane ettevalmistus** |
| Etendusasutuse helindaja, tase 4 on tavaliselt keskharidusega, kutsealane kompetentsus on omandatud töö käigus. |
| **A.4 Enamlevinud ametinimetused** |
| Helindaja, helimeister, helitehnik, helioperaator, helirežissöör, helirežissööri assistent |
| **A.5 Regulatsioonid kutsealal tegutsemiseks** |
| Regulatsioon puudub |
| **A.6 Tulevikuoskused** |
| Orienteerub teiste etendusasutuste tehniliste valdkondade töövahendite omavahel toimimises (valgus-, video- ja lavatehnoloogia). Erialased digipädevused. |

**B-osa**

**KOMPETENTSUSNÕUDED**

|  |
| --- |
| **B.1 Kutse struktuur** |
| Kutse moodustub üldoskustest ja kohustuslikest kompetentsidest. Kutse taotlemisel on nõutav nende kõigi tõendamine. |
| **B.1.1 Kvalifikatsiooninõuded haridusele ja töökogemusele** |
| Keskharidus ja kompetentside kujunemiseks vajalik töökogemus |

|  |
| --- |
| **B.2 Etendusasutuse helindaja, tase 4****üldoskused** |
| 1. Kasutab töös eesti keelt tasemel B2 ja inglise keelt tasemel A2 (lisa 1 Keelte oskustasemete kirjeldused).  2. Kasutab arvutit algtasemel (lisa 2 digipädevuste enesehindamisskaala).  3. Loob kolleegidega head suhted; valib asjakohase käitumis- ja väljendusviisi; suhtleb edukalt erineva positsiooni, kultuuritausta ja maailmavaatega inimestega.  4. Hindab adekvaatselt suhtlemispartnerit ja -situatsiooni; väljendab oma seisukohta kindlalt ja hinnanguvabalt, aktsepteerib enese ja teiste vajadusi.  5. Reageerib ootamatutele olukordadele adekvaatselt.  6. Töötab tõhusalt meeskonnas ja selle huvides ning kohandub meeskonnaga; arvestab teistega ja täidab oma rolli meeskonnas.  6. On täpne ja kasutab ressursse (nt aeg, töövahendid) efektiivselt ning jälgib tööprotsessi jooksul tähtaegadest ning etappidest kinnipidamist.  7. Järgib oma töös kutsealaga seonduvaid õigusakte, sh autoriõiguse seadust. |

|  |
| --- |
| **B.3 Kompetentsid** |

**KOHUSTUSLIKUD KOMPETENTSID**

|  |  |
| --- | --- |
| **B.3.1 Helindamine** | **EKR tase 4** |
| Tegevusnäitajad:  1. Tagab lavastuse helitehnilise valmiduse vastavalt helitehnilisele plaanile (lisa 3 Kutsestandardis kasutatud terminid), arvestades mängukoha iseärasusi; kohandab plaani vastavalt mängukohale.  2. Tegutseb vastavalt etteantud helirežii juhistele.  3. Koostab helitehnilise plaani, lähtudes lavastuse tehnilistest vajadustest.  4. Installeerib ja deinstalleerib helitehnika vastavalt helitehnilisele plaanile, arvestades etenduskoha iseärasusi; valmistab ette ja häälestab helisüsteemi vastavalt lavastuse iseloomule.  5. Kooskõlastab heliproovi aja ja kestvuse; viib läbi heliproovi, tagamaks heliplaani ja helirežii toimimise.  6. Helindab etenduse, kontserdi vm ürituse, arvestades mängukoha iseärasusi, heliproovis kavandatut, heliplaani ja helirežiid; lahendab tekkinud probleemid. | |
| **B.3.2 Salvestus ja salvestise järeltöötlus** | **EKR tase 4** |
| Tegevusnäitajad:  1. Tutvub salvestatava materjaliga, koostab salvestusplaani; valib ja valmistab ette salvestamiseks sobiva ruumi ja helitehnika.  2. Salvestab materjali, hinnates ühtlasi materjali kvaliteeti; annab esitajale juhiseid materjali paremaks esituseks.  3. Töötleb ja lõppviimistleb materjali vastavalt selle iseärasustele, arvestades materjali kasutuseesmärki. | |

**KUTSET LÄBIVAD KOMPETENTSID**

|  |  |
| --- | --- |
| **B.3.3 Kutset läbivad kompetentsid** | **EKR tase 4** |
| Tegevusnäitajad:  1. Säilitab ja arendab oma kutseoskusi.  2. Hoiab end kursis erialase terminoloogiaga ja kasutab seda korrektselt.  3. Järgib oma töös ohutusnõudeid ja riietub vastavalt töö iseloomule.  4. Hoiab end kursis tehnoloogiliste muutustega.  5. Kasutab töös helitöötlusriist- ja tarkvara. | |

**C-osa**

**ÜLDTEAVE JA LISAD**

|  |  |
| --- | --- |
| **C.1 Teave kutsestandardi koostamise ja kinnitamise kohta ning viide ametite klassifikaatorile** | |
| 1. Kutsestandardi tähis kutseregistris | Täidab kutseregistri töötaja |
| 1. Kutsestandardi koostajad: | Tauno Makke, SA Eesti Draamateater  Arbo Maran, Tallinna Linnateater  Haar Tammik, Tallinna Linnateater, SA Kultuuri- ja hariduskeskus Viimsi Artium  Mait Visnapuu, SA Eesti Noorsooteater |
| 1. Kutsestandardi kinnitaja | Kultuuri Kutsenõukogu |
| 1. Kutsenõukogu otsuse number |  |
| 1. Kutsenõukogu otsuse kuupäev |  |
| 1. Kutsestandard kehtib kuni |  |
| 1. Kutsestandardi versiooni number | 2 |
| 1. Viide Ametite Klassifikaatorile (ISCO 08) | 3521 Audiovisuaal- ja ringhäälingutehnikud |
| 1. Viide Euroopa kvalifikatsiooniraamistikule (EQF) | 4 |
| **C.2 Kutsenimetus võõrkeeles** | |
| Inglise keeles Sound technician, level 4 | |
| **C.3 Lisad** | |
| Lisa 1 Keelte oskustasemete kirjeldused  Lisa 2 Digipädevuste enesehindamisskaala  Lisa 3 Kutsestandardis kasutatud terminid | |